《次韵伯达仲豫二兄和参寥子》
宋代·苏过

罗浮插天猿昼号，飞步包顶观云涛。庶几神药两童赐，日暮空云西山高。

道人航海曾何劳，久将身世轻鸿毛。只恐西湖六桥月，无人主此诗与骚。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。